## Uredba o plaćama

### NN 9/1993 (29.1.1993.), Uredba o plaćama

# VLADA REPUBLIKE HRVATSKE

Na temelju članka 1. Zakona o ovlasti Vlade Republike Hrvatske da donosi
uredbe kojima se uređuju pojedina pitanja iz djelokruga Sabora Republike
Hrvatske ("Narodne novine", broj 74/92), Vlada Republike Hrvatske
je na sjednici održanoj 28. siječnja 1993. godine, donijela

## UREDBU

### o plaćama

Članak 1.

Ovom Uredbom se uređuje način utvrđivanja i isplate neto-plaća pravnih
osoba u Republici Hrvatskoj, za siječanj 1993. godine, te isplate regresa
za korištenje godišnjeg odmora, za 1993. godinu.

Članak 2.

Pravne osobe u privatnom sektoru (kod kojih je više od 50% kapitala
u privatnom vlasništvu i u takvom su statusu registrirane, te kod kojih
je u postupku pretvorbe uplaćeno više od 50% dionica ili udjela, u odnosu
na ukupnu vrijednost kapitala), mogu isplaćivati neto-plaće u skladu s
općim aktom i kolektivnim ugovorom.

Članak 3.

Pravne osobe, osim pravnih osoba iz članka 2. ove Uredbe, te organi
i organizacije koji se financiraju iz državnog, općinskih i gradskih proračuna
ili društvenih fondova, mogu isplaćivati neto-plaće za siječanj 1993. u
skladu s općim aktom i kolektivnim ugovorom, ali najviše do razine prosječne
neto-plaće isplaćene za prosinac 1992. uvećane za 0,85 indeksnih poena
za svaki indeksni poen rasta cijena na malo u siječnju 1993. Pravne osobe
iz stavka 1. čije su prosječne neto-plaće za studeni 1992. bile za više
od 10% niže od prosječne neto-plaće svoje grane, mogu za siječanj 1993.
isplaćivati neto-plaće do visine od 90% prosječne neto-plaće svoje grane
za studeni 1992. godine, uvećane za dozvoljeni rast u prosincu 1992. godine
(17,92%) i uvećane za postotak rasta iz stavka 1. ovog članka.

Članak 4.

Pravne osobe te organi i organizacije iz članka 3. ove Uredbe mogu isplaćivati
najvišu mjesečnu neto-plaću u svoti koja ne može biti veća od 8 prosječnih
mjesečnih neto-plaća u privredi Hrvatske, prema posljednjem objavljenom
podatku.

Članak 5.

Pravne osobe, te organi i organizacije iz članka 2. i 3. ove Uredbe
mogu isplaćivati naknadu regresa za korištenje godišnjeg odmora za 1993.
godinu do visine prosječne mjesečne isplaćene neto-plaće u privredi Hrvatske,
prema posljednjem objavljenom podatku. Regres za godišnji odmor isplaćuje
se jedanput godišnje prije prvoga korištenja godišnjeg odmora.

Članak 6.

Podatke o plaćama potrebne za primjenu odredaba ove Uredbe objavljuje
Služba društvenog knjigovodstva Hrvatske. Podatke o cijenama na malo potrebne
za primjenu ove Uredbe objavljuje Državni zavod za statistiku.

Članak 7.

Upute za primjenu ove Uredbe donosi Služba društvenoga knjigovodstva
Hrvatske. Radna grupa za praćenje politike plaća u Republici Hrvatskoj,
koju je osnovala Vlada Republike Hrvatske 4. prosinca 1992, daje tumačenja
primjene odredaba ove Uredbe.

Članak 8.

Primjenu ove Uredbe kontrolira Služba društvenoga knjigovodstva Hrvatske
i neće dopustiti isplatu plaća i regresa za korištenje godišnjeg odmora
suprotno odredbama ove Uredbe.

Članak 9.

Ova Uredba stupa na snagu danom objave u Narodnim novinama.

Klasa: 120-02/93-01/03

Urbroj: 5030105-93-2

Zagreb, 28. siječnja 1993.

Predsjednik

**Hrvoje Šarinić, v. r.**

Uredba, NN 9/1993-109